Likumprojekts

**Grozījumi Ģenētiski modificēto organismu aprites likumā**

Izdarīt Ģenētiski modificēto organismu aprites likumā (Latvijas Republikas Saeimas un Ministru Kabineta Ziņotājs, 2008, 1. nr.; 2009, 16. nr.; Latvijas Vēstnesis, 2009, 194. nr.; 2010, 205. nr.; 2012, 105. nr.; 2014, 199. nr.; 2015, 122. nr.) šādus grozījumus:

1.  5. pantā:

 izslēgt pirmās daļas 6. punktu;

 izslēgt otrajā daļā vārdus "stratēģijas pamatnostādnes un šīs sistēmas attīstības".

2.  7. pantā:

izslēgt 5., 6., 7. un 8. punktu;

 izteikt 9. punktu šādā redakcijā:

"9) ņem sēklu un augu pavairojamā materiāla paraugus, lai konstatētu netīšu ģenētiski modificēto organismu klātbūtni."

3.  9. pantā:

izslēgt 1. punktā vārdus "un Ģenētiski modificēto organismu uzraudzības padomes rekomendējoša rakstura priekšlikumus";

papildināt 5. punktu pēc vārda "paraugos" ar vārdiem "kā arī sēklās un augu pavairojamā materiālā".

4. Izslēgt 16. pantu.

5. Izteikt 26.1 pantu šādā redakcijā:

"**26.1 pants.** **Ģenētiski modificēto organismu izplatīšanas ierobežojumi**

(1) Pārtikas produktus, kuru marķējumā ir ietverta norāde par to, ka šie produkti satur ģenētiski modificētos organismus, sastāv vai ir iegūti no tiem, tirdzniecības vietās pārdošanai novieto savrup no citiem pārtikas produktiem, lai tie būtu viegli identificējami.

(2) Aizliegts izplatīt sēklas, kurās konstatētais ģenētiski modificēto organismu piejaukums sasniedz 0,1 procentu."

6. Izteikt VII nodaļu šādā redakcijā:

"**VII nodaļa**

**Administratīvā atbildība ģenētiski modificēto organismu aprites jomā un kompetence sodu piemērošanā**

**35. pants. Administratīvā atbildība par ģenētiski modificēto mikroorganismu ierobežotās izmantošanas noteikumu pārkāpšanu**

Par ģenētiski modificēto mikroorganismu ierobežotās izmantošanas noteikumu pārkāpšanu piemēro naudas sodu fiziskajām personām no divdesmit astoņām līdz simt naudas soda vienībām, bet juridiskajām personām – no septiņdesmit līdz divsimt astoņdesmit naudas soda vienībām.

**36. pants. Administratīvā atbildība par reglamentējošo noteikumu pārkāpšanu saistībā ar ģenētiski modificēto organismu izplatīšanu vidē izmēģinājumiem**

Par reglamentējošo noteikumu pārkāpšanusaistībā ar ģenētiski modificēto organismu izplatīšanu vidē izmēģinājumiem piemēro naudas sodu fiziskajām personām no simt četrdesmit līdz tūkstoš četrsimt divdesmit naudas soda vienībām, bet juridiskajām personām – no astoņsimt sešdesmit līdz divtūkstoš astoņsimt naudas soda vienībām.

**37. pants. Administratīvā atbildība par reglamentējošo noteikumu pārkāpšanu saistībā ar ģenētiski modificēto organismu izplatīšanu tirgū**

Par reglamentējošo noteikumu pārkāpšanu saistībā ar ģenētiski modificēto organismu izplatīšanu tirgū piemēro naudas sodu fiziskajām personām no simt četrdesmit līdz divsimt astoņdesmit naudas soda vienībām, bet juridiskajām personām – no simt četrdesmit līdz divtūkstoš astoņsimt naudas soda vienībām.

**38. pants. Administratīvā atbildība par līdzāspastāvēšanas nenodrošināšanu, veicot darbības ar ģenētiski modificētiem kultūraugiem**

(1) Par ģenētiski modificētu kultūraugu audzēšanu, nereģistrējoties Valsts augu aizsardzības dienestā, piemēro naudas sodu fiziskajām personām no četrpadsmit līdz simt divdesmit astoņām naudas soda vienībām, bet juridiskajām personām – no simt četrdesmit līdz tūkstoš četrsimt divdesmit naudas soda vienībām.

(2) Par ģenētiski modificētu kultūraugu audzēšanu, neievērojot līdzāspastāvēšanai noteiktās prasības, piemēro naudas sodu fiziskajām personām no divdesmit astoņām līdz simt divdesmit astoņām naudas soda vienībām, bet juridiskajām personām – no piecdesmit sešām līdz divsimt astoņdesmit naudas soda vienībām.

(3) Par ģenētiski modificētu kultūraugu šķirņu sēklu aprites prasību pārkāpšanu piemēro naudas sodu fiziskajām personām no četrpadsmit līdz simt divdesmit astoņām naudas soda vienībām, bet juridiskajām personām – no divdesmit astoņām līdz divsimt astoņdesmit naudas soda vienībām.

**39. pants. Kompetence sodu piemērošanā**

(1) Pārtikas un veterinārais dienests veic administratīvo pārkāpumu procesu par šā likuma 35., 36. un 37. pantā minētajiem pārkāpumiem.

(2) Valsts augu aizsardzības dienests veic administratīvo pārkāpumu procesu par šā likuma 38. pantā minētajiem pārkāpumiem.

(3) Valsts vides dienests veic administratīvo pārkāpumu procesu par šā likuma 36., 37. un 38. panta otrajā daļā minētajiem pārkāpumiem.

(4) Valsts darba inspekcija veic administratīvo pārkāpumu procesu par šā likuma 35. pantā minētajiem pārkāpumiem."

7. Papildināt pārejas noteikumus ar 8. punktu šādā redakcijā:

"8. Grozījums attiecībā uz šā likuma VII nodaļas izteikšanu jaunā redakcijā stājas spēkā vienlaikus ar Administratīvo pārkāpumu procesa likumu."

Zemkopības ministrs

Jānis Dūklavs